google/wiki40b huggingface dataset:
Jason Clarke

Karriere

Clarke har spilt små roller i flere kjente filmer, som Death Race (2008), Public Enemies (2009) og Wall Street: Money Never Sleeps (2010). Han har også vært innom TV-serier som Pizzagjengen og Home and Away.
Det kommende året har han landet en rekke store roller, som i John Hillcoats Lawless med Shia LaBeouf, Tom Hardy, Jessica Chastain, Mia Wasikowska og Gary Oldman, Kathryn Bigelows Zero Dark Thirty med Joel Edgerton, Jessica Chastain og Mark Strong, samt Baz Luhrmanns The Great Gatsby (2013) med Leonardo DiCaprio, Carey Mulligan, Tobey Maguire og Joel Edgerton.
Sharika Nelvis

2014

Nelvis vant 60 meter hekk ved NCAA-mesterskapet innendørs i 2014. Hun vant også NCAA-mesterskapet utendørs, på 100 meter hekk.

2015

Hun vant 60 meter hekk ved Malmö Games i februar 2015. Ved Golden Spike Ostrava i mai vant hun 100 meter hekk, med ny mesterskapsrekord på 12,55. Den forrige mesterskapsrekorden (12,65) var fra 1980, og var satt av polske Grazyna Rabsztyn. Nelvis vant også 100 meter hekk ved Diamond League-stevnet i Roma i juni, der hun satte ny personlig rekord med tiden 12,52. Hun vant også Diamond League-stevnet Adidas Grand Prix i New York i juni. I USA-mesterskapet i friidrett 2015 hadde hun beste tid i forsøksheatene, med tiden 12,34, som var personlig rekord og årsbeste i verden, og tiden plasserte henne på sjuendeplass på listen over de raskeste utøverne noen sinne. Hun kom på tredjeplass i finalen, men kvalifiserte seg til VM i friidrett 2015. I VM hadde hun neste beste tid i semifinalene, med 12,59, men endte sist i finalen, og endte på åttendeplass.

2016

I USA-mesterskapet i friidrett 2016, som også var OL-uttakningsstevne, kom hun på femteplass på 100 meter hekk, med tiden 12,60. Hun kvalifiserte seg dermed ikke til Sommer-OL 2016.

2017

Nelvis ledet sammenlagt etter alle kvalifiseringsstevnene i Diamond League 2017, med 31 poeng. Diamond League-finalen gikk i Weltklasse Zurich, der hun kom på andreplass, bak Sally Pearson. Begge fikk tiden 12,55.
Norges ambassade i Reykjavik

Norges ambassade i Reykjavik er en norsk utenriksstasjon. Ambassaden huser den norske ambassadør til Island og hans stab. Adressen er Fjólugata 17 i Reykjavík.
Frem til unionsoppløsningen 1905 var Norge representert gjennom den svenske utsending til København. Fra 1905 til 1944 var Norge representert gjennom Norges sendemann ved Norges ambassade i København. Island ble uavhengig fra Danmark under andre verdenskrig, og republikken Island ble etablert den 17. juni 1944. Siden da har Norge hatt egen sendemann.
Thomas Chessel

OL-medaljer

1952  Helsingfors - Bronse i roing, åtter menn  Australia
Friidrett under Asialekene 1966

Friidrett under Asialekene 1966 ble arrangert i Bangkok i Thailand i 1966. Det var 34 øvelser, 22 for menn og tolv for damer. Japan ble beste nasjon med atten gullmedaljer foran India med fem.
Ut på sta'n

Ut på sta'n er et musikkalbum med Tomas Ledin, utgitt i 1979. Albumets største hit er «I natt är jag din».
Thamspaviljongen

Thamspaviljongen, også kalt The Norway Building, var Norges bidrag til verdensutstillingen i Chicago i 1893. Etter 124 år i USA ble bygningen hentet hjem til Orkanger hvor den opprinnelig ble bygget ved Strandheim Brug. Dette var en av Norges første ferdighusfabrikker og etter hvert den største. Det var mange treskjærere blant de 300 arbeiderne og de bidro sterkt til utsmykningen av bygningen. 
Gründer og verdensmann Christian Thams var daglig leder for Orkladalførets første store industribedrift. Thamsfamiliens ferdighusfabrikk leverte Norges bidrag til flere verdensutstillinger. The Norway Building er den eneste norske utstillingspaviljongen som fortsatt eksisterer, og faktisk en av få bevarte bygninger fra verdensutstillingen i Chicago. Det er også den best bevarte. 
Bygningen som ble reist i stavkirkestil, ble tegnet av Oslo-arkitekten Waldemar Hansteen. Som prosjektleder for flytting av den gamle Gol-stavkirka til Bygdøy, hadde Hansteen inngående kunnskap om stavkirkekonstruksjonen. 
I USA ble den kjent som The Norway Building, her hjemme har den fått navnet Thamspaviljongen. Etter verdensutstillingen i Chicago ble bygningen flyttet til Lake Geneva, der den hadde tre eiere i løpet av 52 år. Fra 1935 var den flotte bygningen hovedattraksjonen i innvandrermuseet Little Norway i Wisconsin, som ble nedlagt i 2012. 
Man kan takke den entusiastiske dugnadsgjengen i Thamspaviljongen Støtteforening for at stavkirkebygningen ble hentet hjem og restaurert til fordums prakt. De la ned mer enn 20 000 arbeidstimer og samlet inn 4,6 millioner kroner for å fullføre «Prosjekt Heimatt». «Et lite stykke Norge er tilbake i landet vårt», sa kulturminister Linda Hofstad Helleland da hun åpnet bygningen 9. september 2017].
Thamspaviljongen brukes nå blant annet som bryllupslokale og konsertarena, og den leies også ut til selskaper og kunstutstillinger.
Frilanser

En frilanser er en person som ikke har fast arbeidsgiver, men som tar oppdrag for forskjellige oppdragsgivere. Det gjelder journalister, skuespillere, fotografer, tegnere, musikere, oversettere, konsulenter og andre som ikke har fast stilling eller ansettelse i en avis, et forlag, et teater eller hos en annen arbeidsgiver. De jobber uavhengig som selvstendig næringsdrivende, ofte i enkeltmannsforetak.

Frilanser definert i Folketrygdloven

Ifølge Folketrygdlovens § 1-9 er en frilanser enhver som utfører arbeid eller oppdrag utenfor tjeneste og mottar lønn eller honorar for enkeltstående oppdrag uten å være fast eller midlertidig ansatt. Andre begreper for frilanser er «oppdragstaker», «ikke-ansatt lønnstaker», «ikke selvstendig næringsdrivende» eller «lønnstaker utenfor tjenesteforhold». Oppdragsgiver for en frilanser, skal trekke skatt av godtgjørelsen dersom frilanseren ikke er selvstendig næringsdrivende og oppdragsgiver må dessuten betale arbeidsgiveravgift.

Etymologi

Ordet kommer av det engelske «freelance», det vil si «fri lanse», altså en ridder eller leiesoldat som tok arbeidsoppdrag for den som betalte best. «Å frilanse» betyr «å jobbe frilans», det vil si som frilanser.
Amandaprisen 2005

Amandaprisen 2005 var utdelingen av Amandaprisen i 2005. Den ble delt ut i Haugesund den 27. august 2005. Både filmer fra 2004 og 2005 var nominerte.

Vinnere og nominerte

Nominasjonen til Amandaprisen:.
Vinnerne i hver kategori er uthevet.
Children At Risk Foundation

Kunst

Kolibri i Brasil bruker kunst og kultur som redskap og er basert på at barn og unge bygger opp kunnskap, selvtillit og tro på egne krefter. Det er stort fokus på det sosiale fellesskapet. Barn og unge i de ulike aktivitetene kobles med tilsvarende grupper i Norge, slik man får kontakt, inspirasjon og utveksling begge veier.

Grunnlegger

Modellen er basert på erfaringene og kompetansen til sosialentreprenør Gregory John Smith, som startet CARF i Bergen i 1992. Han solgte alt han eide og reiste til Brasil for å arbeide med gatebarn. Smith er Ashoka-fellow. Han mottok Den Kongelige Norske Fortjenstorden i 2013 og World of Children Award i 2014 for sitt arbeid for barn gjennom mer enn 20 år.

Aktivitetssentre

I 2002 ble gatebarnarbeidet utvidet til også å omfatte forebygging. Da åpnet aktivitetssenteret KolibriRedet. Kolibrisentrene er inspirasjonssentre for barn og unge. Kolibri har nå bygget tre mindre aktivitetssentre, kalt KolibriEgg, i og rundt São Paulo-området. Over 2 000 barn og unge deltar på aktiviteter ved sentrene.
For å kunne delta, må barna forplikte seg til å gå på vanlig offentlig skole. På den måten bidrar Kolibri til at barna ikke dropper ut av skolen.

Økonomi

Arbeidet til KolibriBrasil finansieres i hovedsak av innsamlede midler i Norge. Inntektene kommer fra Kolibrisupportere som betaler en fast sum i måneden, fra skoler og barnehager som lager aksjoner og innsamling, og fra enkeltpersoner, ulike fond og bedrifter.

Film

NRK lagde dokumentaren Kolibrimannen som ble sendt i 2005. Den viser Gregory Smith sin hverdag i møte med barn og unge, og deres utfordringer i favaelen i São Paulo.
Posebukser

Eksempler

Det er flere beinklær som har vide buksebein der stoffet er samlet stramt nederst, både i historiske kostymer, tradisjonelle nasjonaldrakter og moderne varianter.

I europeisk og vestlig mote

I europeisk og vestlig drakthistorie gjelder det blant annet de tyske landsknektenes ekstreme, oppsplittede pludderbukser (pludderhoser) og spanjolenes gresskarbukser på 1400- og 1500-tallet, amerikanske reformdraktbukser (bloomers) og eplenikkers på 1900-tallet.
På 1990-tallet kom det i amerikansk ungdomskultur dessuten en hiphop-inspirert variant av jeans med utposede bein, på engelsk kalt wide leg jeans eller baggy pants.

I tradisjonelle folkedrakter

Kortere eller lengre posebukser har vært del av folkedraktene for en rekke folkegrupper på Balkan, i Hellas, Tyrkia, Kaukasus og deler av Midtøsten. Eksempler er tradisjonelle tyrkiske «harembukser», vide øverst, trangere nederst, med snor med kvaster i livet og løse og lave i skrittet. Disse forekommer i flere varianter under likenende navn, for eksempel som şalvar, sirwal, serval og sawal som orientalske bukser til begge kjønn, som schalwar til kaukasisk mannsdrakt og som shalwar og ''tschalwar til tradisjonell persisk kvinnedrakt. Salvar er også betegnelsen på de løse, side punjabibuksene til salvar kamíz (også skrevet shalwar kameez, salwar kameez og shalwar qamiz), et antrekk som blir båret av kvinner og menn i blant annet Afghanistan, Pakistan og Kashmir og muslimer i Bangladesh. Beslektede vide bukseplagg er tradisjonelle greske vraka, balkanske potur og franske suav-bukser på 1800-tallet.
Også i tradisjonell koreansk og japansk klesdrakt er det posebukser for menn, såkalte baji. Andre løse posebukser er de søramerikanske gauchoenes bombachas festet med tirador, et belte, eller chiripá, et slags lendeklede. Også de indiske herrebeinklærne dhoti kan minne om posebukser, selv om disse bare er drapert av ett stykke stoff.
George Van Biesbroeck-prisen

George Van Biesbroeck-prisen er en pris for prestasjoner over tid innen astronomi. Prisen tildeles vanligvis hvert andre år til en levende person, for ekstraordinær eller uselvisk innsats over lengre tid til astronomien, ofte forbi kravene til hans eller hennes betalte stilling.
Fra 1979 til 1996 ble prisen utdelt av Van Biesbroeck Award, Inc. American Astronomical Society overtok ansvaret for prisen i 1997.
Prisen er oppkalt etter George Van Biesbroeck som forstatte å jobbe som en aktiv astronom i 27 år etter at han «gikk av med pensjon» i en alder av 65.

Mottakere

Listen er hentet fra American Astronomical Societys nettsider.
2. divisjon fotball for menn 1993

Opp- og nedrykk

Ett lag fra hver avdeling rykket opp til 1. divisjon. De tre siste lagene i hver avdeling, totalt 18 lag, rykket ned til 3. divisjon. I tillegg trakk Haugar laget fra avdeling D etter sesongslutt grunnet sammenslåing med Djerv 1919 til FK Haugesund, slik at det ble 19 ledige plasser til avdelingsvinnerne fra 3. divisjon.
Opprykk: Jevnaker, Åndalsnes, Stabæk, Vidar, Stjørdals/Blink og Alta
Govan Mbeki

Liv og virke

Mbeki ble født i Mpukane ved Nqamakwe i Transkei i Eastern Cape provinsen, og var av Xhosafolket. Han ble navngitt etter en av de mest innflytelsesrike misjonærer og skoleleder i Eastern Cape provinsen, doktor William Govan. Han var mannen som tok med seg Tiyo Soga til Skottland, og sørget for hans utdannelse der. Govan Mbeki tok sin bachelorgrad i politikk og psykologi ved Fort Hare University i 1936. Han tok også lærerutdannelse.
I 1954 ble han med i redaktørgruppen i avisen New Age, som var den eneste avisen som tjente frihetsbevegelsen til afrikanere i Sør-Afrika. Mbeki var en aktiv skribent i avisen, som justisminister John Vorster forbød i november 1962. 
Mbeki meldte seg inn i African National Congress (ANC) i 1935, steg i gradene og ble formann der i 1956. Han ledet også det sørafrikanske kommunistpartiet (South African Communist Party). Han ble arrestert i 1963, og ble tiltalt sammen med åtte andre ANC-ledere i den kjente Rivoniarettssaken. Han ble sammen med Nelson Mandela, Walter Sisulu og de andre dømt for terrorisme og landsforræderi, og fengslet på livstid. Han sonet fra 1964 til 1987, og mesteparten av tiden på Robben Island.  
Den 26. juni 1980 ble den annonsert at Mbeki skulle tildeles Isitwalandwemedaljen, den høyeste utmerkelsen i ANC. Mbeki kunne ikke møte i mottakelsen da han satt i fengsel på Robben Island. 
Govan Mbeki ble løslatt etter 24 år i fengsel, og var en fri mann den 5. november 1987. Han ble valgt til det første senatet i Sør-Afrika etter apartheid i 1994, og satt også i det nasjonale konsulatet for provinsene fra 1997 til 1999.
Han mest kjente bok, «South Africa: The Peasants’ Revolt», skal ha vært skrevet på toalettpapir mens Mbeki satt i fengsel. Papiret ble smuglet ut og sendt til England. Boken ble utgitt i 1964.

Ettermæle

Glasgow Caledonian University navngav i 2001 sin helsebygning, The Govan Mbeki Health Building, til ære for Mbeki. Thabo Mbeki var til stede under åpningen.
I 2006 ble Mbekis navn trukket opp i forbindelse med planer om å lage et mausoleum kombinert med et museum i Port Elisabeth, til ære for Govan Mbeki og Raymond Mhlaba. Planene gikk ut på å grave opp kistene, men de ble skrinlagt etter ønske fra familiene.
Didrik Christian Fester

Liv

Han var sønn av degnen i Boslunde. Som ung var han tjener hos konferensrådinne Lillienskjold og deretter hos professor Christian Frederik Wadskjær. Han var interessert i matematikk og satte seg inn i dette faget på egen hånd. I 1760 fikk han en medalje for et utkast til en treskemaskin. Samme år sluttet han som tjener og begynte å undervise i matematikk. Han livnærte seg også som karttegner.
I 1768 ble han ansatt som matematiker ved Thomas Angells Stiftelser i Trondheim og som lærer ved borgerskolen.  Fra 1783 var han matematikklærer ved Trondheim katedralskole. I Trondheim virket han også som forfatter og taler.
I 1794 vendte han tilbake til Danmark med en pensjon, hvor han fortsatte forfattervirksomheten til sin død.
Det finnes et portrett av ham, malt av Johannes Schøller i 1773.
Dagligvareleverandørenes Forening

Dagligvareleverandørenes forening (DLF) er et felles forum for leverandører av forbruksvarer, med fokus på merkevarer. DLFs skal bidra til effektive rammebetingelser for medlemsbedriftene i samarbeid med handelsledd og myndigheter.
Bedriftens medlemsbedrifter står for 95 prosent av omsetningen av merkevarer i norske dagligvarebutikker, kiosker, bensinstasjoner og storhusholdning.
DLF arbeider for et dynamisk dagligvaremarked med fair konkurranse for merkevarer, til beste for forbrukeren.
Administrerende direktør i DLF er Helge Hasselgård.
Trosa kommune

Geografi

Den sørlige delen av innsjøen Sillen ligger nordvest i kommunen, og dreneres av Trosaån, som munner ut i Østersjøen ved tettstedet Trosa. I øst skjærgårdskyst mot Østersjøen. Største øy er Askö.
E4 går gjennom kommunen. Trosa kommune er forbundet til det svenske jernbanenettet gjennom jernbanestasjonen i Vagnhärad på Södra stambanan.

Historie

Området rundt Trosa er rikt på fornminner i form av runesteiner. Kjent er også en gullskatt som ble gravd opp av jorda ved Tuna by i Västerljung i 1774. Gullskatten, som pleier å kalles Tureholmsskatten, veide hele 12 kg og er den største skatten som har blitt funnet i landet. Gullskattens viktigste gjenstander er en halsring og beslag. De oppbevares i dag i det såkalte gullrommet på Historiska museet i Stockholm. Gullskatten er fra folkevandringstida, altså 400–550 e.Kr.
Trosa er kjent som by siden 1300-tallet, og er dermed en av Sveriges eldste byer. Allerede i begynnelsen av 1400-tallet var Trosa en betydningsfull handelsplass og fikk bystatus av kong Karl I i 1454.
Som mange andre steder langs Østersjøkysten ble Trosa utsatt for russerherjingene. Byen ble brent ned til grunnen av den russiske flåten i 1719. Kirken ble imidlertid ikke ødelagt.
Suzie Wongs verden

The World of Suzie Wong er en roman av Richard Mason fra 1957, som senere ble grunnlaget for et teaterstykke (1958) og for en film (1960) av samme navn. I 2005 ble det også satt opp en ballettversjon i Hongkong.
Boken ble oversatt til norsk i 1958, og fikk navnet Suzie Wongs verden. Samme navn fikk filmen i Norge. Tegneserien The World of Lily Wong henspiller til filmen.
Handlingen utspiller seg i Hongkong, for det meste i bydelen Wanchai, der den fattige britiske kunstneren forelsker seg i den kinesiske prostituerte Suzie Wong.
Filmen gjorde den tyve år gamle kvinnelige hovedrolleinnehaversken Nancy Kwan til verdensstjerne nærmest over natten. Hun fikk rollen etter at den fransk-vietnamesiske France Nuyen, som spilte Suzie Wong i teaterstykket, ble syk.
Disclosure-prosjektet

Virksomhet

Fordi den amerikanske kongressen ennå ikke har åpnet for en høring, har Alfred Webre, den internasjonale leder for Institute for Cooperation in Space og Stephen Bassett, stifter av Paradigmeklokken, foreslått å skape en borgerhøring for vitnemål fra vitner som skal høres i offentlighet utenfor Kongressen.
Lunde på Stord

Lunde er en gård med gårdsnummer 18 i Stord kommune. Gården ligger ved Rommetveit. Lunde er dativ av gammelnorsk Lundr, og betyr «liten skog». Lunde ligger under de tre markerte åsene Skarvåsen, Lundaråsen og Meåsen. Her har det i tidligere tider vært store forekomster av hassel. Det er i dag gårdsdrift på ett av bruka på Lunde, der det vert produsert storfekjøtt. Det er 10 husstander på Lunde.
Et noe særmerkt stedsnavn er Pissebrotet, et smug under en heller på Lunde. I tidligere tider var dette et vanlig stoppested for folk som gikk fra Fjellgardane, der de for eksempel skiftet klær på veg til kirken.
Grev Wedels plass (Oslo)

Plassen og bebyggelsen rundt

Plassen er 13,9 mål stor og avgrenses av Myntgata i nord, Skippergata i øst, Glacisgata i syd og Kirkegata i vest. Store trær står langs ytterkantene av plassen. Fra hjørnene går gangveier til midten, der det står en fontene. 
På den østre delen av plassen står Militærhospitalet, opprinnelig oppført 1807 i Empirekvartalet, området øst for Akersgata der Regjeringskvartalet ligger i dag, og gjenoppført på Grev Wedels plass i 1984. Oslo Byes Vel, Norsk musikkråd og Kulturrådet holder idag til i bygningen. Selve plassen og Militærhospitalet er fredet etter kulturminneloven § 19. Parken forvaltes av Friluftsetaten.
I hjørnet mot krysset Kirkegata / Myntgata står skulpturen ”Hanne på stranden” av Skule Waksvik, satt opp i 1991. 
Plassen har navn etter greve, eidsvollsmann og stortingspresident, jernverkseier, amtmann, finansminister og stattholder Herman Wedel-Jarlsberg (1779–1840).
Gamle Logen, lokale for konserter med mer, har adresse Grev Wedels plass 2, og fyller kvartalet syd for plassen. Astrup Fearnley Museet holdt til nord for Militærhospitalet, fra åpningen i 1993 og fram til flyttingen til nybygget på Tjuvholmen i 2012.

Historie

I årene etter at Akershus festning var nedlagt som aktiv festning planla staten å bygge ut nye hovedstadsinstitusjoner ved Bankplassen og Grev Wedels plass. På Grev Wedels plass var det tenkt bygninger for Stortinget og Høyesterett. I 1836 nedla militære myndigheter byggeforbud her, og planene måtte legges vekk. Oslo Byes Vel foreslo i 1840-årene å opparbeide plassen som park, og dette ble realisert i 1869. Da hadde plassen utsikt til sjøen (Bjørvika).  Parken tiltrakk seg lyssky virksomhet og ble ikke så mye brukt av befolkningen som man hadde håpet. 
I 1930-årene ble Grev Wedels plass lagt ut til parkeringsplass. Under annen verdenskrig var plassen brukt til brakker og tilfluktsrom, en tid etter krigen til bensinstasjon. Grev Wedels plass ble opparbeidet som park på nytt og gjenåpnet i 1988.

Planer i forbindelse med Fjordbyen

På 2000-tallet arbeides det, som del av Fjordbyen, med planer om park fra Grev Wedels plass til sjøfronten, og å gi området her og nordover langs Bjørvika et representativt preg. Alléen på Grev Wedels plass er tenkt forlenget til sjøfronten.
Hailakandi (distrikt)

Demografi

Ved folketellingen i 2011 var det 659 260 innbyggere i distriktet, mot 542 872 i 2001. Den urbane befolkningen utgjør 7,31 % av befolkningen.
Barn i alderen 0 til 6 år utgjorde 16,62 % i 2011 mot 18,60 % i 2001. Antallet jenter i den alderen per tusen gutter er 948 i 2011 mot 927 i 2001.
Adamawaplatået

Adamawaplatået (fransk: Adamaoua) en fjellplatåregion i vestlig-sentrale Afrika, som strekker seg fra sørøstre Nigeria gjennom det nordlige sentrale Kamerun (Adamaoua- og Nord-provinsene) til Den sentralafrikanske republikk. Platået er oppkalt etter den muslimske fulanilederen Modibo Adama. Den del av platået som ligger innen Nigeria er bedre kjent som Gotelfjellene.
Platået har kildene til en rekke elver, hvorav Benue er den største.
Her er det rike bauksittforekomster.
Platåets gjennomsnittshøyde over havet er på 1 000 meter, men deler når opp til 2 650 meters. Vegetasjonen er for det meste savanne, og området er tynt befolket. Kvegdrift er hovednæring.
Lutuvalen

Plassering

Festivalen arrangeres på Oddheim som er et friluftsområde på Lutnes i Søre Trysil. Festivalcampen ligger ved festivalområdet, omringet av natur, elv og enger.

Miljø

Lutuvalen er en multifestival med musikk og aktiviteter. Det er en arena for utfoldelse av ungdommelig livskraft. Det er også en møteplass for alle generasjoner og være en pådriver for kreativitet, miljø og positiv samfunnsbygging. Lutuvalen har som mål å etablere seg som festivalen der ungdom engasjeres og oppmuntres til aktivt deltagelse i gjennomføringen. Lutuvalen vil også inspirere unge til videre satsning og utvikling.
Lutuvalen vil ha en god familieprofil med aktiviteter for de minste. Her skal vi ha en avslappet atmosfære gjennom en bredt programtilbud av aktiviteter, bodsalg og variert musikk. Festivalen skal ha en trygg ramme ved et profesjonelt vakthold både på dag- og kveldstid.
NM i bryting 1928

NM i bryting 1928 ble arrangert i Tønsberg 31. mars-1. april. Arrangør var Vestfold Brytekrets. Kongepokalen ble vunnet av Einar Stensrud.
Charles Wentworth Dilke

Liv og virke

Dilke sto i nær kontakt med flere av samtidens forfattere, slike som Keats, Leigh Hunt og Hood. 
Hans liberale politiske syn og litterære interesser førte ham raskt i kontakt med Leigh Hunt, redaktøren av det britiske magasinet The Examiner. Han hadde i perioden 1814–1816 produsert en videreføring av noen av Robert Dodsleys bøker. 1829 ble han innehaver og redaktør av magasinet Athenaeum, som opparbeidet til et av Englands mest fornemme tidsskrifter. I 1846 trakk han seg som redaktør, men var i tiden 1846-48 redaktør for Daily news, som ble begynt av Charles Dickens. Rundt oktober 1816, flyttet Charles Wentworth Dilke og hans venn Charles Armitage Brown inn i et par semi-eneboliger som senere ble kalt Wentworth Place i Hampstead i Camden i det indre London. 
Samtidig med sin publiseringsarbeid drev han med litteraturhistoriske studier, særskilt vedrørende Popes diktning og Juniusbreven. Hans skrifter ble utgitt 1875 under tittelen Papers of a critic av hans sønn sir Charles Dilke, som også ga dem en biografisk innledning.
Luttsuite i e-moll, BWV 996

Kilder

Blair Johnston. «Suite for lute in E minor, BWV 996 (BC L166)». Allmusic. Besøkt 26. april 2010.

Media

1. Präludium; Presto
Problemer med å lytte til denne filen? Se Hjelp:Multimedia.
The Illustrated London News

The Illustrated London News var verdens første ukeavis med illustrasjoner. Den første utgaven kom ut lørdag 14. mai 1842. Avisen ble publisert ukentlig frem til 1971 og etter det med lengre mellomrom. Fra 1994 til 2003 kom de ut to ganger i året. I 2003 ble avisen lagt ned.
Quzhou (Handan)

Quzhou (kinesisk: 曲周县 ; pinyin : Qǔzhōu Xiàn) er et fylke i byprefekturet Handan i provinsen Hebei i Folkerepublikken Kina.
Befolkningen var på 383 702 innbyggere i 1999.
Statens veterinärmedicinska anstalt

Statens veterinärmedicinska anstalt (SVA) er en svensk statlig etat som har til oppgave å være veterinærmedisinsk ekspert- og serviceorgan for myndighetene og andre. SVA er underlagt Landsbygdsdepartementet og skal blant annet undersøke smittsomme dyresykdommers opphav, årsak og spredningsmåte og være nasjonalt veterinærmedisinsk laboratorium.
SVA ble opprettet 1. november 1911 og har hovedkontor i Uppsala.